tartuNLP/wikipedia-smugri-20251201 huggingface dataset:
Djélébou

Djélébou on maalaiskunta Kayesin alueen Kayesin piirissä Malissa. Sen keskuskylä Aourou sijaitsee Djéléboujoen varrella noin 65 kilometriä Kayesista pohjoiseen. Kunnassa on 23 600 ja keskuskylässä 5 000 asukasta (vuonna 2009).
Maantiede ja ilmasto.
Djéléboun kunnan pinta-ala on 908,6 neliökilometriä. Se rajoittuu pohjoisessa Kayesin piirin Karakoron, idässä Koussanén ja etelässä Bangassin ja Guidimakan Keri-Kaffon kuntiin sekä lännessä Mauritaniaan.
Alue on etupäässä tasankoa, joka rajoittuu idässä kohoavaan ylänköön. Tärkein vesistö on noin neljän kuukauden ajan virtaava Djélébou, joka laskee Mauritanian rajan muodostavaan Senegalin sivujokeen Karakoroon. Kasvillisuus on ihmisen toiminnasta kärsinyttä savannia.
Seutu kuuluu Sahelin vyöhykkeeseen. Vuotuinen sademäärä on 400–600 millimetriä. Sadekausi kestää kesäkuusta lokakuuhun ja kuiva kausi marraskuusta toukokuuhun. Sadekauden keskilämpötila on noin 25 ja harmattan-tuulen leimaaman kuivan kauden 40–45 astetta.
Asutus.
Entisestä Aouroun arrondissementista vuonna 1996 erotettuun kuntaan kuuluu 11 kylää. Asukkaista yli 90 % on soninkeja. Lisäksi on fulbeja, maureja ja bambaroita. Vallitseva uskonto on islam.
Liikenne, talous ja palvelut.
Kunnan liikenneyhteydet ovat heikot. Kuivana aikana on autoliikennettä Kayesiin ja Mauritaniaan.
Seudun pääelinkeino on maatalous. Tärkeimmät viljelykasvit ovat durra, maapähkinä, lehmänpapu ja maissi. Puutarhaviljely tuottaa vihanneksia ja juureksia. Karjanhoito perustuu laiduntamiseen ja transhumanssiin. Kotieläimiä ovat naudat, lampaat, vuohet, hevoset, aasit ja siipikarja. Lisäksi hyödynnetään metsiä ja harjoitetaan pienimuotoista kaupankäyntiä.
Kunnassa toimii kymmenen alakoulua, kuusi yläkoulua ja viisi koraanikoulua (vuonna 2008). Noin 80 % alakouluikäisistä saa jonkinlaista opetusta. Terveydenhuolto käsittää neljä terveyskeskusta ja joukon muita alimman tason palveluja, jotka koulujen tavoin ovat usein maastamuuttajien rahoittamia. Suurimmat terveysongelmat ovat malaria, iho- ja hengityselinsairaudet, ripuli ja aliravitsemus. Vesihuolto käsittää periaatteessa riittävän määrän kaivoja, porakaivoja ja vesijohtoja, mutta monet turvautuvat silti heikkolaatuisiin vesilähteisiin.
Argentiinan kansalliskirjasto

Argentiinan kansalliskirjasto () on Buenos Airesin kaupungissa toimiva Argentiinan kansalliskirjasto.
Kansalliskirjaston perusti Mariano Moreno Argentiinan itsenäistyttyä vuonna 1810 alkujaan Buenos Airesin yleiseksi kirjastoksi. Vuonna 1884 kirjasto nimettiin Argentiinan kansalliskirjastoksi. 
Kirjaston betonibrutalismia edustava päärakennus on arkkitehtien Clorindo Testa, Francisco Bullrich ja Alicia Cazzaniga suunnittelema. Se suunniteltiin vuonna 1961, ja rakennettiin vuosina 1962-1992.
Irakin kansalliskirjasto ja -arkisto

Irakin kansalliskirjasto ja -arkisto (, , lyh. INLA) on Irakin pääkaupungissa Bagdadissa toimiva kansalliskirjasto ja -arkisto.
Merkittävä osa Irakin kansalliskirjaston ja -arkiston arvokkaimmista kokoelmista varastettiin sekasorron aikana tai tuhoutui esimerkiksi kirjastorakennuksen tulipalossa Irakin sodan aikana huhtikuuhun 2003 mennessä, kun erityisesti Yhdysvallat ja Britannia syöksivät sotatoimillaan Saddam Husseinin hallinnon pois vallasta. Esimerkiksi vuoteen 2013 mennessä vain 200 vuoden 2003 kaaoksessa kadonnutta 3 000 harvinaisesta kirjasta on saatu palautettua tai kunnostettua takaisin. Sittemmin Irakin kansalliskirjastolle ja -arkistolle on rakennettu myös uusia tiloja. 
YK:n erityisjärjestö Unescon mukaan Irakin aikuisväestön (yli 15-vuotiaat) lukutaito romahti vuosituhannen vaihteen arvosta yli 30 prosenttia matalammalle tasolle vuoteen 2013 mennessä, jolloin lukutaitoisia ja oli vain 43,7 prosenttia maan väestöstä.
Tulta ja tuhoa

Tulta ja tuhoa – Donald Trump Valkoisessa talossa ("Fire and Fury: Inside the Trump White House") on vuonna 2018 julkaistu toimittaja Michael Wolffin kirjoittama Donald Trumpin presidenttikampanjaa ja hänen persoonaansa käsittelevä paljastuskirja. Wolff kertoo haastatelleensa kirjaansa varten yli 200 Valkoisen talon henkilökuntaan ja Trumpin lähipiiriin kuuluvaa henkilöä sekä Trumpia itseään. Kirjan kustantaja myi muutamille yhdysvaltalaislehdille oikeuden julkaista sen ensimmäisiä lukuja jo ennen, kuin se varsinaisesti tuli myyntiin. Kirjan lukujen paljastukset aiheuttivat kohun, jonka seurauksena Trumpin lakimiehet yrittivät estää kirjan julkaisemisen.
Kohun vuoksi kustantaja Henry Holt &amp; Co päätti aikaistaa kirjan julkaisua, ja siksi "Tulta ja tuhoa" julkaistiin aiemmin kaavaillun tammikuun 9. päivän sijaan 5. tammikuuta 2018. Trump uhkaili oikeustoimilla myös kirjaa varten haastatteluja antanutta entistä strategiapäällikköään Steve Bannonia, jota hän syytti vaitiolovelvollisuuden rikkomisesta.
Tammi on julkaissut kirjasta suomennoksen nimellä "Tulta ja tuhoa".
The Aeon

The Aeon on oululainen, vuonna 2015 perustettu dark folk -yhtye, joka nojaa musiikissaan pitkälti akustisiin instrumentteihin ja esoteeristen runoilijoiden lyriikoihin. Yhtyeen nimi tulee muinaiskreikan sanasta aion (αίών), joka tarkoittaa ajanjaksoa ja maailmankautta.
Biografia.
Yhtye koottiin alun perin Oulun ylioppilasteatterin Suuri Peto! -näytelmää varten. Näytelmässä The Aeon esitti Tuukka Tyvelän Aleister Crowleyn runoihin säveltämiä kappaleita. Suuri Peto! oli filosofi, maagikko, esoteerikko ja okkultisti Crowleyn osittain fiktiivinen elämäkerta. Sen käsikirjoitti ja ohjasi Toni Kandelin yhdessä Heidi Maria Huotarin kanssa. Esityskauden päätyttyä bändi päätti jatkaa esiintyvänä ja levyttävänä ryhmänä.
Näytelmän jälkeen yhtye vetäytyi levyttämään ensimmäistä levyään Songs of the Great Beast Kempeleen Wolfbeat Studiosin tiloihin. Levylle valikoitui seitsemän näytelmässä esitettyä kappaletta. The Aeon solmi äänitetyn levyn pohjalta sopimuksen Luova Recordsin kanssa, ja se julkaistiin kiirastorstaina 13.4.2017. Vesa Ranta ohjasi levyn kappaleen "The Bornless One" pohjalta musiikkivideon. Levy sai lehdistössä kriitikoilta lämpimän vastaanoton. Desibeli.net ja Imperiumi.net -verkkojulkaisut antoivat Songs of the Great Beastille täydet pisteet. Se oli myös Imperiumin viikon levynä. Lisäksi ulkomaalaiset mediat, kuten ranskalainen Progcritique, antoivat hyviä arvioita. Soundi-lehden kriitikko Timo Isoaho valitsi Songs of the Great Beastin peräti vuoden levykseen. Mukaan mahtui myös vaatimattomampia arvioita. Yhtye keikkaili levyn tiimoilta oululaisten ravintoloiden lisäksi muun muassa Qstockissa, Kaustisen kansanmusiikkifestivaaleilla, Maakisessa Martinniemessä, Siilifolkissa, Uleåborg Festival Of Psychedeliassa, Kempeleen ja Oulun taiteiden yössä, Turun Unta.Kauan -festivaaleilla ja Kuopion Ottopoika-ravintolassa Jess and the Ancient Onesin kanssa. 
The Aeon oli mukana Suuren Pedon! itsenäisissä jatko-osissa Noitavasara! vuonna 2018 ja Valonkantaja! vuonna 2020. Lisäksi yhtye esiintyi muun muassa liettualaisilla Kilkim Žaibu -festivaaleilla kesällä 2018. 
The Aeonilta ilmestyi vuonna 2022 toinen albumi, The Baphomet Dream italialaisen Black Widow Recordsin alla.
Kuwaitin kansalliskirjasto

Kuwaitinn kansalliskirjasto (, ) on virallisesti vuonna 1994 perustettu Kuwaitin pääkaupungissa Kuwaitissa toimiva kansalliskirjasto.
Kansalliskirjastoa edelsi on julkisen kirjastotoiminnan arvostuksen ja suosion kehitys Kuwaitissa. Ensimmäinen julkinen kirjasto perustettiin hyväntekeväisyysjärjestön voimin vuonna 1913. Maan eliitti ja älymystö vaati jo 1923 kansalliskirjaston muodostamista arvokkaisen kirjojen, käsikirjoitusten ja sarjajulkaisujen säilyttämiseksi. Vuonna 1937 suosiota saavuttanut kirjasto vaihtoi nimekseen "Julkisen informaation kirjasto" (Library of Public Information). Vuonna 1979 vastuu kirjastosta siirtyi kansalliselle kulttuurin, taiteen ja tieteen neuvostolle; kirjasto nimettiin "Valtion keskuskirjastoksi" (Central Library of the State).
Kuwaitin aikuisväestöstä (yli 15-vuotiaat) oli YK:n erityisjärjestö Unescon mukaan lukutaitoisia 95,7 prosenttia (vuonna 2015).
Ebba Haslund

Ebba Margareta Haslund (12. elokuuta 1917 Seattle, Washington, Yhdysvallat – 10. elokuuta 2009 Oslo, Norja) oli norjalainen kirjailija ja kriitikko. Hän toimi erityisesti naisten aseman edistämiseksi ja oli aktiivinen kirjailijajärjestöissä.
Haslundin isä oli Yhdysvaltain kansalaisuuden saanut norjalainen, äiti oli ruotsalainen. Hän oli perheen ainoa lapsi. Hän asui lapsena paljon ulkomailla, ja koulunkäynti oli pätkittäistä. Suoritettuaan examen artium -tutkinnon 1935 hän opiskeli Britanniassa, Saksassa ja Ranskassa. Hän valmistui 1941 maisteriksi Oslon yliopistosta opinnäytteellä, jossa hän käsitteli Rainer Maria Rilken teosta "Die Aufzeichnungen des Malte Laurids Brigge".
Haslund oli yhteiskuntakriitikko, jonka painopiste oli naisten asema. Hän oli poliittisesti ajoittain vasemmalle kallistuva porvari ja istui jonkin aikaa Høyren Stortinget-edustajana. Haslundin sota-aiheinen esikoisteos "Også vi" ilmestyi 1945. Hän julkaisi useita teoksia, ennen kuin varsinainen läpimurto tapahtui 1951 teoksen "Middag hos Molla" ansiosta. Samoin oli menestys 1954 ilmestynyt "Elokuussa" ("Krise i august"), joka on ainoa hänen suomennettu teoksensa. Se on avioliittokuvaus, jota markkinoitiin naisen marttyyriaseman kuvauksena, mitä hän ihmetteli ja otti esille myöhemmän painoksen alkusanoissa 1982. Hän hämmästyi myös kriitikoiden käsitystä siitä, että kirjassa olisi onnellinen loppu, sillä onnellinen se oli ainoastaan miehen kannalta.
Romaanien lisäksi Haslund kirjoitti novellikokoelmia, lasten- ja nuortenkirjoja, esseekokoelmia sekä kolme muistelmateosta. Lisäksi hän kirjoitti näytelmiä ja kuunnelmia niin lapsille kuin aikuisillekin. Hän sai 1956 palkinnon lastenkuunnelmasta "Kjære Nils".
Haslund toimi Aftenpostenin kirjallisuusarvostelijana 1970–1990. Aktiivisena järjestöihmisenä hän oli Ungdomslitteraturens forfatterlagin puheenjohtaja 1965–1970 ja Den Norske Forfatterforeningin puheenjohtaja 1971–1975. Hän oli aikakauskirja Ordetin päätoimittaja 1966–1968.
Haslund oli vuodesta 1940 naimisissa johtaja Sverre Fjeld Halvorsenin (1910–2005) kanssa.
Pertti Salminen

Pertti Olavi Salminen (s. 25. maaliskuuta 1954 Luopioinen) on suomalainen valtiotieteiden tohtori, upseeri ja kenraalimajuri evp. 
Pertti Salminen syntyi maanviljelijä Olavi Salmisen ja emäntä Heleena Mattilan perheeseen. Hänen puolisonsa vuodesta 1980 on lähihoitaja Pirjo Laurila. Salminen tuli ylioppilaaksi 1973, valmistui Kadettikoulusta 1978 ja Sotakorkeakoulusta 1987. Ylemmän päällystön kurssin hän suoritti 1996, maanpuolustuskurssin 2000 ja ylimmän johdon kurssin 2003. Salminen opiskeli Royal College for Defence Studies -oppilaitoksessa 2002. Hän väitteli valtiotieteiden tohtoriksi Helsingin yliopistossa 1996. 
Salminen työskenteli Uudenmaan jääkäripataljoonassa opetusupseerina ja varapäällikkönä 1978–1983, Kadettikoulussa opetusupseerina ja kurssinjohtajana 1983–1985, Raahen sotilaspiirin esikunnassa toimistoupseerina 1987–1989, Namibian rauhanturvaoperaation suunnittelu-upseerina 1989–1990, Sotakorkeakoulun opettajana 1990–1992, Maanpuolustuskorkeakoulun tutkijaesiupseerina 1993–1995, pääopettajana 1999, strategian laitoksen johtajana 2003–2004 ja korkeakoulun rehtorina 2004–2009. Hän oli Porin prikaatissa pataljoonan komentaja 1996–1998. SFOR-joukoissa Bosnia ja Hertsegovinassa Salminen oli prikaatin apulaiskomentaja 1998–1999, divisioonan apulaisesikuntapäällikkö 1999 ja pääesikunnan kansainvälisen osaston apulaisosastopäällikkö 2000–2001. Vuonna 2009 Salmisesta tuli sotilasedustaja Suomen pysyvässä edustustossa EU:ssa ja Suomen edustustossa Natossa Brysselissä. Länsi-Suomen sotilasläänin komentajaksi hänet nimitettiin maaliskuussa 2012. Salminen siirtyi reserviin 1.1.2014.
Salminen ylennettiin vänrikiksi 1974, luutnantiksi 1978, yliluutnantiksi 1980, kapteeniksi 1985, majuriksi 1989, everstiluutnantiksi 1995, everstiksi 1999, prikaatikenraaliksi 2004 ja kenraalimajuriksi 2006.
Pertti Salminen johti Baltian maiden maanpuolustuskorkeakoulun, Baltic Defence Collegen, kasvatuksen ja opetuksen kansainvälisen auditoinnin 2014. Länsi- Ja Sisä-Suomen aluehallintoviraston harjoituksiin hän osallistui 2014-2017 suunnittelijana ja evaluaattorina. Sen jälkeen hän on toiminut freelancer-tutkijana keskittyen puolustushallinnon siviiliyhteistyökysymyksiin.
Kuntavaaleissa 2017 Salminen valittiin Pälkäneen kunnanvaltuustoon kokoomuksen ehdokaslistalta. Kesäkuussa 2020 hänet valittiin Pälkäneen kunnanhallituksen puheenjohtajaksi edellisen puheenjohtajan Eero Laesterän erottua kunnallisista luottamustoimistaan. Kuntavaaleissa 2021 Salminen valittiin uudelleen kunnanvaltuustoon ja sittemmin kunnanhallituksen jäseneksi, samoin kuin Kangasalan ja Pälkäneen yhteistoiminta-alueen sosiaali- ja terveyslautakunnan jäseneksi. Aluevaaleissa 2022 Salminen tuli valituksi Pirkanmaan hyvinvointialueen valtuuston varajäseneksi ja sittemmin valiokuntajäseneksi. 
Salminen toimi Valtakunnallisen riistaneuvoston Pohjois-Hämeen varajäsenenä 2015-2021. Hän on myös toiminut Pälkäneen ja Luopioisten riistanhoitoyhdistys ry:n hallituksen jäsenenä 2017-, Ämmätsän hirvimiesten toiminnanjohtajana 2017- ja Kyynärö-Ämmätsä-Vahdermetsän kyläyhdistys ry:n puheenjohtajana 2017- sekä Pirkan Helmi ry:n hallituksen jäsenenä 2019-.
Tonttu Toljanterin Tonttu-TV

Tonttu Toljanterin Tonttu-TV on Yle TV2:n tuottama suomalainen joulukalenterisarja vuodelta 2003, jota esitettiin 1.–24. joulukuuta 2003. Ohjelman nimikkohenkilöä Tonttu Toljanteria näyttelee Kunto Ojansivu. Sarja julkaistiin DVD:nä 18. lokakuuta 2019. Sarjan jälkeen oli neljän vuoden tauko, mutta Yle TV2 esitti "Tonttu Toljanterin joulupulma" vuoden 1998 kalenterin uusintana 1.–24. joulukuuta 2004 ja vuoden 1999 "Tonttu Toljanterin tarinoita" 23. joulukuuta 2005 –6. tammikuuta 2006 sekä vuoden 2000 "" 6. joulukuuta 2006 – 2. tammikuuta 2007. Sarja julkaistiin Yle Areenaan vuodeksi joulukuussa 2023.
Hilda Häkkyrän viimeinen esiintyminen oli jaksossa "Talvisia mietteitä" (10. joulukuuta 2003). Tietokonepäätteen viimeinen esiintyminen oli jaksossa "Väärä päivitys" (21. joulukuuta 2003).
Juoni.
Amerikan-tonttu Hilda Häkkyrä valittaa, että lapset villiintyvät Tonttu-TV:n lelumainoksista. Joulupukki aloittaa uuden ohjelman, jonka tähdeksi Tonttu Toljanteri pestataan. Hänen pitää viihdyttää lapsia, mutta sanaa "joulu" ei saa mainita. "Antaa joulun tulla sydämiimme pikkuhiljaa, päivä päivältä ja yö yöltä. Mitä sitä heti ahnehtimaan", kuuluu Joulupukin ohje.
Michael Wolff

Michael Wolff on yhdysvaltalainen kolumnisti ja tietokirjailija. Hän on toiminut "New York Magazine" ja "Vanity Fair" -lehtien mediakolumnistina ja kirjoittanut kirjoja, esimerkiksi Rupert Murdochin elämäkerran ja Donald Trumpin valtaannousua ja ensimmäistä virkavuotta käsittelevän kirjan "Fire and Fury".
Wolffin media-aiheinen kolumni ilmestyi New Yorkissa joka viikko vuodesta 1998 vuoteen 2004, jolloin hän siirtyi "Vanity Fairiin". Hän ei ollut kriitikko eikä reportteri vaan keskittyi media-alan vallanpitäjien henkilökuviin. Hän on saanut National Magazine Awardin 2002 ja 2004.
Kohukirjan "Fire and Fury" ilmestyessä tammikuussa 2018 Wolff oli 64-vuotias. Hän kertoi kirjan perustuvan yli 200 haastatteluun puolentoista vuoden aikana. Osa kirjaan haastatelluista henkilöistä on syyttänyt häntä vääristelystä ja vaitiolovelvollisuuden rikkomisesta, toisaalta Wolffin tarjoamille päivällisille osallistunut vieras on vahvistanut kirjassa raportoituja keskusteluja.
Total Energy

Total Energy on muistomerkki, jolla kunnioitetaan Vihdin Nummelan lentokentältä viimeiselle lennolleen lähteneiden muistoa.
Muistomerkin on suunnitellut ja toteuttanut Veijo Aulio, ja se valmistui vuonna 2011. Muistomerkki esittää nousuun lähtevää lentokonetta. Muistomerkin jalustassa on niiden nimet, joiden muistoksi muistomerkki on pystytetty.
Jatkosodan hyökkäysvaiheessa 1941 kentältä lähteneistä kaatui seitsemän lentäjää. Heidän nimiensä lisäksi nimilaatassa on myöhemmin surmansa saaneiden nimet.
Kentän toisella puolella, lähellä valtatietä 25, on 1. elokuuta 1941 tapahtuneen pommikoneturman muistokivi.
Veli Pekka Valtonen

Veli Pekka Valtonen (s. 14. toukokuuta 1954 Vihti) on suomalainen insinööriprikaatikenraali, evp. 
Valtonen syntyi agrologi Matti Valtosen ja verovirkailija Eila Kandolinin perheeseen. Hänen puolisonsa vuodesta 1980 on MMM Anne Lintunen. Valtonen valmistui diplomi-insinööriksi Teknillisestä korkeakoulusta 1980 ja on suorittanut DESS-jatkotutkinnon Pariisin yliopistossa 1996. Hän työskenteli Topografikunnan teknisen toimiston päällikkönä 1982–1988, mittausosaston johtajana 1988–1990 ja ilmakuvaosaston johtajana 1990–2000. Pääesikunnan materiaaliosaston TK-sektorin johtaja Valtonen oli 2000–2001 ja materiaaliosaston apulaispäällikkö 2007. Sotavarustepäälliköksi hänet nimitettiin vuonna 2008. Puolustusvoimien pääinsinöörin virkaa Valtonen hoiti marraskuusta 2012 toukokuun 2014 loppuun. Hänen seuraajansa sotavarustepäällikkönä ja puolustusvoimien pääinsinöörinä on insinööriprikaatikenraali Kari Renko.
Valtonen ylennettiin insinööriluutnantiksi 1983, insinööriyliluutnantiksi 1984, insinöörikapteeniksi 1985, insinöörimajuriksi 1989, insinöörieverstilutnantiksi 1995, insinöörieverstiksi 2001 ja insinööriprikaatikenraaliksi 2008.
Ulkosuomalaisen tarina

Ulkosuomalaisen tarina on Yle TV2 -kanavalla vuoden 2002 syksystä alkaen esitetty televisiodokumenttien sarja, jossa tutustutaan ulkosuomalaisiin eli eri puolilla maailmaa asuviin suomalaissyntyisiin tai -sukuisiin henkilöihin. Sarjaa tuotettiin 60 jaksoa vuoteen 2011 saakka.
Ohjelmasarjan on toteuttanut porilainen Filmihalli Oy yhdessä Siirtolaisuusinstituutin kanssa, ja se on saanut tukea Euroopan aluekehitysrahastolta. Ohjelmasarja on osa opetusministeriön, Satakuntaliiton, Siirtolaisinstituutin, Suomi-Seuran, Suomen ulkoministeriön, Ulkosuomalaisparlamentin sekä Yleisradion Ulkosuomalaisuus-projektia. Ohjelmasarjan kaikki kuvattu materiaali, noin 1 500 tuntia ja tuhansia valokuvia, sekä asiakirjoja ja muistiinpanoja on Siirtolaisuusinstituutin kokoelmissa. Materiaalista koottiin Suomen itsenäisyyden 90-vuotisjuhlavuonna 2007 näyttely, joka oli esillä ensin Satakunnan museossa ja sitten Ulkosuomalaisparlamentin istunnon yhteydessä Finlandia-talossa syyskuussa 2007.
Sarjaa on esitetty myös muissa Pohjoismaissa ja TV Finland -kanavalla sekä seurattu internetitse ympäri maailmaa. Suosituinta jaksoa ”Paraguayn viidakkosuomalaiset” seurasi 743 000 katsojaa, ja yhteensä sarjan kerrottiin vuoteen 2010 mennessä saaneen uusintoineen yli miljoonaa katsojakertaa.
Filmihalli Oy.
Filmihalli Oy:n toimitusjohtaja Antti Välikangas sanoo kiinnostuneensa ulkosuomalaisista oman isänsä kautta, joka muutti paremman elämän perässä Australiaan. "Ulkosuomalaisen tarina" oli hänen tuotantoyhtiönsä merkittävin tuotanto vuosituhannen vaihteen jälkeen. Hän kertoo haastatelleensa sarjaa tehdessään yli tuhatta ihmistä eri puolilla maailmaa. Sarjan teossa on työskennellyt myös hänen vaimonsa Pirjo Välikangas sekä kuvaaja ja leikkaaja Pekka Nurmela. Kuvausmatkoilla on käytetty myös freelancekuvaajia.
Filmihalli Oy asetettiin konkurssiin kesällä 2011. Antti Välikangas sai samana vuonna Siirtolaisuusinstituutin perustaman, amerikansuomalaisen John Mortonin mukaan nimetyn ja tuolloin ensi kertaa jaetun tunnustuspalkinnon. Vuonna 2017 Siirtolaisuusinstituutti julkaisi Antti Välikankaan toimittaman kirjan "Sydän Suomessa", joka sisältää 14 ulkosuomalaisen haastattelut.
Ohjelman jaksoja.
Lähteet:
Ugo Ehiogu

Ugochuku “Ugo“ Ehiogu (3. marraskuuta 1972 Lontoo, Englanti – 21. huhtikuuta 2017) oli englantilainen jalkapalloilija, pelipaikaltaan keskuspuolustaja.
Ehiogu pelasi Englannin Valioliigassa 14 peräkkäistä kautta vuosina 1991–2006. Hän pelasi yhteensä 363 Valioliigan ottelua ja teki niissä 19 maalia edustaen Aston Villaa ja Middlesbroughia. Ehiogu pelasi urallaan myös 34 ottelua Englannin toiseksi korkeimmalla sarjatasolla edustaen West Bromwich Albionia, Leeds Unitedia ja Sheffield Unitedia sekä yhdeksän ottelua Skotlannin Valioliigassa edustaen Rangersia.
Englannin maajoukkueessa Ehiogu pelasi vuosina 1996–2002 neljä ottelua, joissa hän teki yhden maalin.
Kesästä 2014 kuolemaansa saakka Ehiogu toimi Tottenham Hotspurin alle 21-vuotiaiden joukkueen päävalmentajana.
Ehiogu kuoli sydänkohtaukseen huhtikuussa 2017.
Entropia (Lauri Porran albumi)

Entropia on Lauri Porran neljäs studioalbumi, joka julkaistiin 10. tammikuuta 2018. Kaikki sävellykset ovat Lauri Porran säveltämiä.
A-traktori

A-traktori on Ruotsissa käytetty hitaasti liikkuva moottoriajoneuvotyyppi, joka muistuttaa EPA-traktoria. Se on rakenteellisesti kaksipaikkainen, vähintään 2 000 kiloa painava ajoneuvo, jonka tavaratila on avoin, ja ajoneuvossa on peräkoukku. Suurin rakenteellinen nopeus on 30 km/h, joka on myös A-traktorien nopeusrajoitus. A-traktorin perään kiinnitetään hitaasta ajoneuvosta kertova kolmio.
A-traktoreita rakennetaan henkilöautoista lyhentämällä kattoa ja muokkaamalla vaihteistoa.
Kuopion ja Karjalan hiippakunta

Kuopion ja Karjalan hiippakunta on yksi Suomen ortodoksisen kirkon hiippakunnista. Hiippakunnan keskuspaikka sijaitsi Viipurissa vuoteen 1925, Sortavalassa 1925–1940 ja Suomen asevoimien valtaamassa kaupungissa jatkosodan aikana 1941–1944 sekä Kuopiossa 1940–1941 ja vuodesta 1944. Hiippakunnan piispan arvonimi on "korkeasti pyhitetty Kuopion ja Karjalan metropoliitta".
Kuopion ja Karjalan hiippakuntaan kuuluvat viiden seurakunnan lisäksi Valamon ja Lintulan luostarit. Seurakuntien yhteenlaskettu jäsenmäärä on noin 19 000. Hiippakunnassa on pappeja noin 45, diakoneja noin 20 sekä kirkkoja ja rukoushuoneita yhteensä yli 80.
Kuopion ja Karjalan hiippakunnan seurakunnat ovat:
Vuoden 2005 alussa Pielaveden ortodoksinen seurakunta yhdistyi Kuopion ortodoksiseen seurakuntaan. Kuusi hiippakunnan alueen seurakunnista muodostivat yhteistyöryhmän nimeltä Kuutoset. Siihen kuuluvat Iisalmen, Jyväskylän, Kuopion, Mikkelin, Rautalammin ja Varkauden seurakunnat. Loput neljä seurakuntaa (Ilomantsi, Joensuu, Nurmes ja Taipale) muodostivat yhteistyöryhmän nimeltä Neloset.
Vuoden 2021 alussa Rautalammin ja Iisalmen ortodoksiset seurakunnat liittyivät Kuopion ortodoksiseen seurakuntaan, ja Ilomantsin ortodoksinen seurakunta liittyi Joensuun ortodoksiseen seurakuntaan kappeliseurakuntana sekä Nurmeksen ortodoksinen seurakunta liittyi Taipaleen ortodoksiseen seurakuntaan kappeliseurakuntana. Iisalmen seurakuntaan oli vuonna 2016 liittynyt Kiuruveden ortodoksinen seurakunta Oulun hiippakunnasta.
Throne of Elves

Throne of Elves () on vuonna 2016 ensi-iltansa saanut kiinalainen animaatioelokuva, jonka on ohjannut Yuefeng Song. Se on jatko-osa vuonna 2014 julkaistulle "" -elokuvalle.
Ääninäyttelijät.
Alkuperäisiä ääninäyttelijöitä ovat muun muassa Zi Wang, Dian Tao, Guanlin Ji ja Canary Wong.
Renaissance in Extremis

Renaissance in Extremis on Akercocken kuudes studioalbumi, joka julkaistiin 25. elokuuta 2007. Se on yhtyeen ensimmäinen sitten vuoden 2007 julkaistun albumin "Antichrist", minkä jälkeen yhtye hajosi vuonna 2012. Yhtye ilmoitti paluustaan vuonna 2016 sekä uuden albumin työstämisestä kesäkuussa 2017.
Albumi on edeltäjiään vähemmän satanistinen, eikä sisällä yhtä runsaasti black metal -elementtejä.
Vastaanotto.
Albumi sai erinomaisen vastaanoton. Angry Metal Guyn Akerblogger sanoi odottaneensa albumin olevan mahdollisimman hävytön ja luova, joka piti lopulta paikkansa, ja sanoi yhtyeen löytäneen tavaramerkkisoundinsa. Metal Injectionin Tyler Hersko piti albumia merkkipaaluna sekä parhaana death metal -albumina viiteen vuoteen, ja sanoi epätasapainoisten ja ylipitkien kappaleiden loistavan poissaolollaan. PopMattersin arvioija sanoi yhtyeen palaavan brutaaliudessa ja raskaudessa juurilleen, ja piti albumia yhtyeen monipuolisimpana ja teknisimpänä tuotoksena, ja nosti jalustalle erityisesti David Grayn rumputyöskentelyn.
Mirkka Paajanen

Mirkka Paajanen (s. 1982) on helsinkiläinen laulaja, muusikko, säveltäjä ja sanoittaja.
Paajanen on sanoittanut kappaleita muun muassa Samuli Edelmannille, Katri Helenalle, Suvi Teräsniskalle, Club for Fivelle ja Rajattomalle. Lisäksi Paajanen on tehnyt lukemattomia levytyksiä Suomen eturivin artistien kanssa.
Alun perin Paajanen tuli tunnetuksi gospel-musiikin genrestä ja Ylen 2010-luvun alkupuolen tv-ohjelmasta "Nojatuolikirkko". Paajanen on esittänyt vuosia Samuli Edelmannin kanssa virsiä ympäri Suomen.
Paajanen siirtyi soolouralle vuonna 2017, jolloin hän julkaisi soololevyn "Että muistaisit saman" ja esitti "Kuiskaus"-levyn nimikkokappaleen.
Soolouran ohella Paajanen toimii biisinkirjoituksen opettajana.
Susi (Tuntematon sotilas)

Susi (lempinimi ”Suen Tassu”) on kuvitteellinen henkilö Väinö Linnan romaanissa "Tuntematon sotilas". Hän on kannakselainen sotamies, Antero Rokan naapuri ja hänen "pakkiparinsa". Hän on hiljainen sotamies, joka yleensä jää kovaäänisen Rokan varjoon. Susi pyrkii olemaan aina samaa mieltä Rokan kanssa ja viihtyy parhaiten tämän seurassa. Hän haavoittuu kesällä 1944 samassa taistelussa kuin Rokka. Rokka pelastaa Suden, sillä hän kantaa haavoittuneen Suden joen yli vihollisen hyökkäyksen keskellä.
Vuoden 1955 elokuvassa "Tuntematon sotilas" Suden näyttelijänä oli Kale Teuronen, vuoden 1985 elokuvassa "Tuntematon sotilas" Seppo Juusonen ja vuoden 2017 elokuvassa "Tuntematon sotilas" Arttu Kapulainen.
Haltijaosake

Haltijaosake tarkoittaa osakekirjaa, jonka pelkkä hallinta riittää osakkeen antamien oikeuksien käyttöön. Osakkeen omistaa osakekirjan kulloinenkin haltija. Osakekirjassa ei ole osakkeenomistajan nimeä.
Haltijaosakkeen omistajaa voi vaihtaa hetkessä. Yhtiön todellista omistajaa voi olla vaikea osoittaa. Haltijaosakkeita on käytetty laajasti petoksiin ja veronkiertoon.
Haltijaosakkeet ovat tavallisia useissa maissa, muun muassa Alankomaissa, Ranskassa ja Saksassa. 
Suomalaiset osakeyhtiöt eivät enää voi laskea liikkeelle haltijaosakkeita. Uusien haltijaosakkeiden liikkeelle lasku kiellettiin vuoden 1980 alusta. Vanhat haltijaosakkeet kuitenkin säilyttivät arvonsa. Käytännössä haltijaosakkeet olivat sitä ennenkin harvinaisia.
Hannu Lehtonen

Hannu Lehtonen (s. 19. helmikuuta 1963 Kalvola) on suomalainen laulaja ja saksofonisti, joka on esiintynyt useiden suomalaisten sinfoniaorkestereiden solistina sekä saavuttanut palkintoja laulukilpailuissa niin kevyen kuin klassisenkin musiikin alalla.
Lehtonen on suorittanut saksofoninsoiton diplomityön Sibelius-Akatemiassa täydentänyt opintojaan useilla mestarikursseilla sekä kotimaassa että ulkomailla.
Lehtonen on myös vuoden 1992 Seinäjoen Tangomarkkinoiden tangoprinssi.
Philipp Jenninger

Philipp Jenninger (10. kesäkuuta 1932 – 4. tammikuuta 2018) oli saksalainen CDU:n poliitikko, joka toimi Saksan liittopäivien puhemiehenä 5. marraskuuta 1984 – 11. marraskuuta 1988. Hän oli myös Saksan liittopäivien jäsen (1969–1990). Jenninger muistetaan parhaiten kristalliyön tapahtumien 50–vuotismuistotilaisuudessa pitämästään puheesta, jonka tulkittiin sisältävän viittauksia kansallissosialismiin ja johti skandaaliin sekä hänen irtisanoutumiseensa puhemiehen tehtävästä marraskuussa 1988.
Jenninger on palkittu Italian "Ordine al Merito della Repubblica Italiana"n ja Saksan "Bundesverdienstorden der Bundesrepublik Deutschland"in myöntämillä suurristin ansiomerkeillä.
Nimiosake

Nimiosake eli nimennäisosake tarkoittaa osakekirjaa, joka on asetettu nimetylle henkilölle eli yhtiön osakasluetteloon merkitylle osakkeenomistajalle. 
Suomen osakeyhtiölain mukaan osake on nykyisin asetettava nimetylle henkilölle. Näin on ollut vuodesta 1980. Ulkomailla käytetään sekä nimiosakkeita että haltijaosakkeita.
Osakekirjalla olevasta nimestä huolimatta nimiosakkeen voi siirtää eteenpäin toiselle henkilölle tekemällä osakekirjaan siirtomerkinnän ja ilmoittamalla siirron osakasluetteloon.
Castle Hill (Bronx)

Castle Hill on asuinalue New Yorkin Bronxin koillispuolella. Alueen asuntokanta koostuu pääosin vuokra-asunnoista.
Väestö.
Castle Hillin väestöstä suuri osa on latinoja ja afroamerikkalaisia, mutta alueella on myös paljon aasialaisia sekä valkoihoisia. Valkoisten osuus väestöstä on kasvanut huomattavasti 2000-luvulla. Alueella on myös paljon maahanmuuttajia.
Rikollisuus.
Castle Hill on kärsinyt huonosta maineesta ja alueella on ollut paljon rikollisuutta. 1990-luvulta lähtien rikollisuus on kuitenkin vähentynyt merkittävästi ja alue on rauhoittunut.
Liikkumisen apuvälineet

Yleisiä liikkumisen apuvälineitä ovat manuaalinen pyörätuoli, sähköpyörätuoli, rollaattori, kainalo- ja kyynärsauvat, kävelykeppi ja eksoskeleton eli moottoroitu ulkoinen tukiranka. Niitä käytetään tapaturman jälkeen tai sairauden takia. Vanhukset, joiden fyysinen toimintakyky on huomattavasti alentunut, turvautuvat myös liikkumisen apuvälineisiin. Apuvälineiden tarkoituksena on mahdollistaa sujuvampi liikkuminen ja toiminta. Apuvälineen käyttöaika riippuu käyttäjän toiminnanvajauksen laadusta. Käyttäjät, joilla on pitkäaikainen, parantumaton vaiva tai pysyvä liikuntavamma, voivat joutua hyödyntämään apuvälineitä koko eliniäin. Vammaisurheilulajeissa, kuten pyörätuolikelaus, pyörätuolikoripallo ja pyörätuolirugby, käytetään kevytrakenteisia, kuhunkin lajiin soveltuvia pyörätuoleja.
Apuvälineteknikko vastaa apuvälineiden hankinnasta, huollosta ja tarvittaessa käytön opastamisesta. Apuvälineen tarvitsijan fysioterapeutti voi ottaa kantaa, kun kuntoutujalle tehdään uutta hankintaa tai hänen vanhoja apuvälineitään korjataan tai muunnetaan sopivammiksi.
Irmeli Kaunisto

Kirsti Irmeli Kaunisto (o.s. "Pinomäki", s. 1950) on suomalainen taidemaalari. 
Kaunisto tunnetaan palettiveitsellä tehdyistä maalauksistaan. Hän aloitti kuitenkin akvarellistina. Kaunisto opiskeli Oriveden Opistossa Nándor Mikolan johdolla sekä Kankaanpään taidekoulussa Liisa Juhantalon ja Kauko Räikkeen johdolla vuodesta 1968 vuoteen 1970. Hänet on palkittu taiteellisesta työstään sekä Suomessa että Ranskassa.
Kaunisto valmistui kuvaamataidon ohjaajaksi vuonna 1970. Samana vuonna hän sai 3. palkinnon Osuuspankin kansallisessa setelinsuunnittelukilpailussa. Kaunisto voitti Ylöjärven seurakuntakeskuksen alttarityön suunnittelukilpailun vuonna 1981. Hänen töitään on esillä julkisissa tiloissa, kuten Ylöjärven kaupungintalossa ja Aito Säästöpankin Kauppakadun-konttorissa Tampereella. 
Kaunisto asuu Ylöjärvellä ja maalaa Ranskan Aveyronissa. Hänen puolisonsa on laulaja Pasi Kaunisto.
Stephen Portman

Stephen Ivan Portman (s. 1. tammikuuta 1935 Mount Vernon, New York, Yhdysvallat) on yhdysvaltalainen kapellimestari ja pianisti, joka opiskeli ja työskenteli Suomessa 1960–1970-luvulla.
Portman opiskeli pianonsoittoa Roomassa Santa Cecilian akatemiassa 1956–1957 ja New Yorkissa Juilliardin musiikkikoulussa 1957–1959 sekä orkesterinjohtoa Mannesin konservatoriossa. Sibelius-Akatemiassa hän opiskeli vuosina 1962–1964 orkesterinjohtoa Jussi Jalaksen johdolla ja kuoronjohtoa Harald Andersénin johdolla.Työskenneltyään Hämeenlinnassa ja Jyväskylässä hän toimi Suomen Kansallisoopperan kapellimestarina 1969–1970 ja Oulun kaupunginorkesterin kapellimestarina 1969–1974. Sen jälkeen hän siirtyi Göteborgiin ja Clevelandiin.
Portman avioitui 1960-luvulla suomalaisen hammaslääkärin Marja-Leena Peltosen (1938–2023) kanssa, ja perhe asui Oulussa, Göteborgissa ja Firenzessä.
Myriam Anissimov

Myriam Anissimov (s. 1943) on ranskalainen toimittaja ja kirjailija.
Anissimov syntyi 1943 pakolaisleirillä Sierressä Sveitsissä Hänen vanhempansa olivat puolanjuutalaisia pakolaisia, jotka pakenivat Sveitsiin ja sitten Ranskaan Lyoniin, jonne he asettuivat asumaan. Koko hänen perheensä tuhoutui keskitysleirillä. Anissimov opiskeli Lyonissa valokuvausta. Hän levytti Patrick Modianon teksteihin perustuvia lauluja, mutta ei jatkanut laulajanuralla. Hänen esikoisteoksen on "Comment va Rachel ?", ja kirjailijanuran ohella hän työskentelee toimittajana. Hän on kirjoittanut "Géo"-lehteen ja "Le Monde de la musiqueen" ja ollut tekemässä lehteä "Actuel". Hän on avustanut lisäksi useiden ranskalaisten lehtien kirjallisuusosastoja.
Anissimov tekee yhteistyötä Steven Spielbergin järjestössä Fondation des survivants de la Shoah. Hän on kirjoittanut alkusanat Irène Némirovskyn teoksen "Ranskalainen sarja" ("Suite française", 2004) alkusanat, jotka sisältyvät myös teoksen suomennokseen.
NHL Legacy Edition

NHL Legacy Edition on EA Canadan kehittämä ja EA Sportsin julkaisema jääkiekkoaiheinen urheilupeli. 
NHL Legacy Edition yhdistää NHL-jääkiekon suosituimmat pelitilat ja palkitut pelilliset ominaisuudet yhdeksän vuoden ajalta sekä päivitetyt kokoonpanot ja autenttiset aikataulut.
Pyhän Hengen kaste

Pyhän Hengen kaste eli henkikaste on kristillisen teologian käsite, joka tarkoittaa uskoon tulemisen eli uudestisyntymisen jälkeen koettavaa ns. toista siunausta eli toista armon tekoa. Käsite perustuu ennen kaikkea kahteen Raamatun kohtaan. Ensimmäisessä niistä Johannes Kastaja sanoo: ""Minä kastan teidät vedellä, mutta on tuleva minua väkevämpi. Minä en kelpaa edes avaamaan hänen kenkiensä nauhoja. Hän kastaa teidät Pyhällä Hengellä ja tulella." Toisessa kohdassa Jeesus puolestaan sanoo: "Johannes kastoi vedellä, mutta teidät kastetaan Pyhällä Hengellä. Siihen ei ole enää montakaan päivää."
Uudestisyntymisessä ihminen "syntyy" Pyhästä Hengestä (Joh. 3:5–8), mutta Pyhän Hengen kasteessa hän "täyttyy" Pyhällä Hengellä (Ap.t. 2:4; Ef. 5:18). Pyhän Hengen kasteen eli Hengellä täyttymisen tarkoituksena on antaa kristitylle voima toteuttaa Herransa antamaa lähetyskäskyä eli viedä evankeliumia eteenpäin (Matt. 28: 18–20; Mark. 16:15–18). Jeesus sanoo: "Mutta te saatte voiman, kun Pyhä Henki tulee teihin, ja te olette minun todistajani Jerusalemissa, koko Juudeassa ja Samariassa ja maan ääriin saakka"."
Pyhällä Hengellä täyttymisen tunnusmerkkinä pidetään usein kielilläpuhumista (Ap.t. 2:4), näin etenkin helluntaiherätyksen piirissä. Toisinaan henkikasteen tärkeimpänä merkkinä nähdään rakkaus (Room. 5:5; Gal. 5:22; 1. Kor. 12:31; 1. Kor. 13). Molemmille näkemyksille voi löytää tukea apostoli Paavalin ensimmäisestä kirjeestä korinttilaisille, jossa puhutaan paljon ns. karismoista eli Pyhän Hengen armolahjoista (jollainen myös kielilläpuhuminen on) sekä rakkaudesta kaikkein tärkeimpänä kristillisenä hyveenä.
Henkikaste on tullut tunnetuksi erityisesti helluntaiherätyksen ja sittemmin myös karismaattisen liikkeen piirissä. Aiemmin, esim. 1800-luvun yhdysvaltalaisessa pyhitysliikkeessä, Pyhän Hengen kaste määriteltiin yleensä toisella tavoin; sen nähtiin liittyvän yleisemmin kristittyjen uudistumiseen ja pyhitykseen.
Timothée Chalamet

Timothée Hal Chalamet (s. 27. joulukuuta 1995 New York, New York) on ranskalais-yhdysvaltalainen näyttelijä ja elokuvatuottaja. Hänet tunnetaan muun muassa roolistaan draamaelokuvassa "Call Me by Your Name" (2017), josta hän sai parhaan miespääosan Oscar- ja Golden Globe -ehdokkuudet. Toisen Oscar-ehdokkuutensa hän sai roolistaan Bob Dylanina elokuvassa "A Complete Unknown" (2024).
Chalamet on näytellyt myös muun muassa televisiosarjassa "Isänmaan puolesta" (2012) sekä elokuvissa "Interstellar" (2014), "Miss Stevens" (2016), "Lady Bird" (2017) ja "Pikku naisia" (2019). Vuonna 2018 hän näytteli elokuvassa "Beautiful Boy", josta hän sai parhaan miessivuosan Golden Globe -ehdokkuuden.
Vuonna 2021 Chalamet esiintyi muun muassa Wes Andersonin draamakomediassa "The French Dispatch", Denis Villeneuven tieteiselokuvassa "Dyyni" ja Adam McKayn satiirissa "Don’t Look Up". Seuraavana vuonna hän esiintyi Luca Guadagninon romanttisessa kauhuelokuvassa "Bones and All". Vuonna 2023 hän esitti pääosaa elokuvassa "Vonkka" (2023). Vuonna 2024 hän uusi "Dyyni"-roolinsa jatko-osassa "".
Hän on kaikkien aikojen kolmanneksi nuorin parhaasta miespääosasta Oscar-ehdokkaana ollut näyttelijä, ja nuorin sitten Mickey Rooneyn vuoden 1940 ehdokkuuden.
Julkisuuskuva.
Chalamet on saanut runsaasti kehuja sielukkaista ja ikäänsä nähden kypsistä näyttelijäsuorituksistaan, ja häntä on verrattu muun muassa James Deaniin sekä nuoreen Marlon Brandoon.
Chalametia pidetään myös yhtenä nykyajan seksisymboleista ja tyyli-ikoneista. Hänen tunnusmerkkeinään on pidetty hänen hiuksiaan, leukalinjaansa sekä androgyynistä pukeutumistyyliään. Vuonna 2019 "Vogue" nimesi hänet vuoden vaikutusvaltaisimmaksi mieheksi muodin saralla. Vuonna 2020 "GQ" nimesi hänet parhaiten pukeutuneeksi mieheksi, sekä vuonna 2023 "GQ":n lukijat äänestivät hänet vuoden tyylikkäimmäksi mieheksi.
Yksityiselämä.
Suuresta medianäkyvyydestään huolimatta Chalamet puhuu harvoin esimerkiksi romanttisista suhteistaan julkisesti. Elokuusta 2023 lähtien Chalamet on ollut parisuhteessa seurapiirihenkilö Kylie Jennerin kanssa.
Chalamet on tunnustautunut hip hop -musiikin kuuntelija, ja on nimennyt rap-artisti Kid Cudin hänen suurimmaksi idolikseen yhdessä näyttelijöiden Leonardo DiCaprion ja Joaquin Phoenixin kanssa.
Chalamet on kaksikielinen; hän puhuu sujuvasti sekä englantia että ranskaa.
Palkinnot.
Vuonna 2025 Chalamet palkittiin parhaan miespääosan Screen Actors Guild Awards -palkinnolla roolistaan elokuvassa "A Complete Unknown".
David Golder

David Golder on juutalaisen ukrainalais-ranskalaisen kirjailijan Irène Némirovskyn esikoisromaani vuodelta 1929. Kirjan on suomentanut Anna-Maija Viitanen ja julkaissut Gummerus vuonna 2006. Teos on Némirovskyn esikoisteos.
Némirovsky lähetti käsikirjoituksen kustantaja Bernard Grasserille nimettömänä, ja Grasser joutui metsästämään kirjoittajaa lehti-ilmoituksella. Némirovsky löytyi, ja tekstiin ihastunut kustantaja ei ollut uskoa tekstiä nuoren naisen kirjoittamaksi. Kirja sai ilmestyttyään loistavat arvostelut, ja sen kaunista kieltä ylistettiin. Némirovskysta tuli kuuluisuus, mutta hän suhtautui epäluuloisesti kirjan synnyttämään kohuun. Hänestä kyse oli vain "pikku romaanista", joka unohdetaan parissa viikossa.
Juoni.
Kirjan nimihenkilö David Golder on Venäjällä syntynyt vaatimattomasta taustasta rikkaaksi liikemieheksi noussut juutalainen. Hän on menettänyt omaisuutensa, mutta runsaaseen rahaan tottunut oikullinen tytär vaatii isältään yhä vain käyttövaroja. Viimeinen yritys palauttaa rikkaus vie häneltä hengen: hän menehtyy laivassa kotimatkalla Venäjältä. Kuolinvuoteella hän lupaa kaikki mukanaan olevat varat samassa laivassa matkustavalle juutalaisemigrantille.
Kritiikki.
Putte Wilhelmsson huomauttaa kirja-arviossaan suomennoksen ilmestymisaikaan vuonna 2006, että ellei kirjoittaja olisi ollut juutalainen, kuvaus juutalaisesta finanssikeinottelijasta ja maattomien pääomien tuottamasta tuhosta olisi kelvannut muutaman vuoden kuluttua natsien propagandaksi.
Elokuva.
Ranskalainen ohjaaja Julien Duvivier on ohjannut vuonna 1931 kirjaan pohjautuvan elokuvan "David Golder", jossa näyttelevät Harry Baur, Jacques Grétillat ja Paule Andral. Tämä Némirovskyn romaanin elokuvasovitus on ensimmäinen Duvivierin ohjaama äänielokuva.
Kuvitettu laitos.
Le Cercle lyonnais du livre julkaisi vuonna 1948 "David Golderista" 160 kappaleen kuvitetun laitoksen, jossa on Jean Auscherin alkuperäiset kuparipiirrokset.
Record Store Day

Record Store Day on itsenäisiä levykauppoja juhlistava päivä, joka toistuu vuosittain huhtikuussa ympäri maailmaa. Ensimmäinen Record Store Day järjestettiin Yhdysvalloissa vuonna 2007. Päivän mittainen tapahtuma yhdistää vuosittain levykauppiaat, artistit sekä musiikin harrastajat. Record Store Dayn tarkoituksena on tukea kivijalkamyymälöitä ja houkutella kuluttajia fyysisten levyjen ostoon. 
Yhtyeet ja artistit julkaisevat erikoispainoksia tätä päivää varten. Record Store Daynä myydään usein enemmän vinyyleitä kuin muina päivinä, kuten vuonna 2013 Yhdysvalloissa (244,000) Monet kivijakamyymälät osallistuvat päivään kansainvälisin erikoisjulkaisuin, joita saa vain kyseisenä päivänä. 
Mm. suomalainen yritys Levykauppa Äx osallistuu vuosittain Record Store Day - tapahtumaan.
Wonder (elokuva)

Wonder on vuonna 2017 ensi-iltansa saanut yhdysvaltalainen draamaelokuva, jonka on ohjannut Stephen Chbosky. Se perustuu R. J. Palacion vuonna 2012 julkaistuun samannimiseen romaaniin, jonka ovat sovittaneet käsikirjoitukseksi Chbosky, Jack Thorne ja Steve Conrad. Elokuvan pääosia esittävät Julia Roberts, Owen Wilson ja Jacob Tremblay.
"Wonder" sai ensi-iltansa Yhdysvalloissa 17. marraskuuta 2017 ja Suomessa 5. tammikuuta 2018.
Eerikin Pippuri

Eerikin Pippuri on vuonna 1997 perustettu suomalainen Lähi-idän tyylistä ruokaa tarjoava pikaruokaketju. Kebabia, pitaleipiä, falafelia ja salaatteja tarjoavalla Eerikin Pippurilla on kaksi toimipistettä, joista yksi sijaitsee Helsingissä, yksi Vantaalla. Ketjun toimintaa ylläpitää Harman Foods Oy -yritys, jonka toimitusjohtajana toimii turkkilaistaustainen Cetin Harman. 
Ravintolat on sisustettu turkkilaiseen tyyliin muun muassa itämaisilla matoilla. Vuonna 2014 Eerikin Pippuri valittiin City-lehden lukijaäänestyksessä yhdeksi Helsingin parhaimmista ”yöruoan” tarjoajista.
Toimipisteet.
Ensimmäinen ravintola avattiin nimensä mukaisesti osoitteeseen Eerikinkatu 17 syksyllä 1997. Alkuperäisen Eerikinkadun toimipisteen menestyksen taustalla olivat muun muassa pitkät aukioloajat, ja ravintolaa laajennettiin vuonna 2006 viereiseen toimitilaan.
Kaksi muuta ravintolaa avattiin kauppakeskus Forumiin vuosina 2008 ja 2015. Ketjua laajennettiin edelleen marraskuussa 2017, kun neljäs toimipiste avattiin Kauppakeskus Ruoholahteen. Kaksi toimipistettä avattiin vuonna 2018 Vantaalle kauppakeskus Myyrmanniin ja Tampereelle kauppakeskus Ratinaan. Vuonna 2019 ketju laajeni kauppakeskus Itikseen. Forumin, Ratinan sekä Itiksen ravintolat ovat myöhemmin sulkeutuneet pysyvästi.
Ken Mattingly

Thomas Kenneth Mattingly II (17. maaliskuuta 1936 – 31. lokakuuta 2023) oli yhdysvaltalainen avaruuslentäjä. Mattingly valittiin Yhdysvaltain avaruusohjelmaan vuonna 1966. Hänen piti aluksi osallistua Apollo 13:n kuulennolle. Mattingly altistui kuitenkin vihurirokkovirukselle, ja hänen pelättiin sairastuvan lennon aikana, joten hänet korvasi Jack Swigert. Mattingly ei kuitenkaan sairastunut.
Kun Apollo-lento nro 13 joutui pahoihin teknisiin vaikeuksiin kuulennon alkuvaiheen aikana, aluksen happisäiliön räjähdyksen myötä, osa kuualuksen laitteista vikaantui samalla. Mattingly nousi keskeiseen rooliin pelastussuunnitelmaa mallinnettaessa. Toiminnan mallintaminen ja ennalta harjoitteleminen maassa oli tarpeen esimerkiksi energian säästöä ja ilman puhdistusta varten. Alus ja sen miehistö saatiin pelastetuksi.
Mattingly osallistui kuulentoon Apollo 16, mikä tapahtui vuonna 1972. Hän toimi komentomoduulin ohjaajana, eikä siten siis laskeutunut kuuhun. Kuuhun laskeutumisen jälkeen, Mattingly suoritti avaruuskävelyn samalla lennolla joka oli neljäs, "EVA4". Lentoa komensi John Young. Mattingly osallistui STS-lentoihin vielä 1980-luvulla, missä käytettiin avaruussukkulaa. Mattingly päätti avaruuspilotin uransa vuonna 1985. Hän oli myös Yhdysvaltain laivaston lentäjä sekä sotilasarvoltaan kontra-amiraali.
Apollo 13 -lentoon perustuvassa vuoden 1995 Hollywood-elokuvassa Mattinglyn roolissa nähdään Gary Sinise.
Sipoon seurakunta

Sipoon seurakunta oli Sipoossa toiminut evankelis-luterilainen seurakunta. Se perustettiin 1400-luvun alussa ja lakkautettiin vuonna 1965.
Sipoo mainitaan ensimmäisen kerran Porvoon kappelina vuonna 1340 ja itsenäisenä seurakuntana vuonna 1405 tai 1425. Seurakunnan enemmistökieli oli alusta lähtien ruotsi. Ainakin 1700-luvulta lähtien seurakunnassa pidettiin jumalanpalveluksia ja muita toimituksia myös suomeksi. Sipoon seurakunnan pappien tuli osata kumpaakin kieltä ja yleensä myös seurakunnan muutkin työntekijät osasivat molempia. 1960-luvun alussa suomenkielisten osuus seurakunnan jäsenistä nousi neljännekseen. Piispantarkastuksessa todettiin, että seurakunta oli syytä jakaa. Porvoon tuomiokapituli antoi jakomääräyksen ja vuoden 1965 alusta lähtien seurakunta jaettiin Sipoon suomalaiseen ja Sipoon ruotsalaiseen seurakuntaan. Papit ja kanttorit siirtyivät ruotsalaiseen seurakuntaan ja suomalaiseen seurakuntaan perustettiin uudet kirkkoherran ja kanttorin virat. Diakonissat ja taloushallinto pysyivät seurakuntien yhteisinä. Vuonna 2003 Sipoon kielisuhteet muuttuivat niin, että kunnan asukkaiden enemmistö oli nyt suomenkielinen ruotsinkielisen sijaan. Tämän myötä Sipoon seurakuntayhtymä siirtyi Porvoon hiippakunnasta Helsingin hiippakunnan tuomiokapitulin alaisuuteen.
Seurakunnan viimeinen kirkkoherra oli rovasti Odert Lindqvist, josta tuli Sipoon ruotsalaisen seurakunnan ensimmäinen kirkkoherra.
Skyline (elokuva)

Skyline on vuonna 2010 ensi-iltansa saanut yhdysvaltalainen tieteiselokuva, jonka on ohjanneet Greg ja Colin Strause. Elokuvan pääosissa esiintyvät Eric Balfour, Scottie Thompson ja Brittany Daniel.
Strausen veljekset ilmoittivat varhain tekevänsä elokuvalle jatko-osan.
Elokuvan soundtrack julkaistiin 16. marraskuuta 2010.
Tuotanto.
Kuvaukset alkoivat Kaliforniassa helmikuussa 2010 ja ne saatiin päätökseen maaliskuun lopulla. Kuvauksista suurin osa tehtiin Greg Strausen asunnolla.
Oikeustoimet.
Elokuussa 2010 kerrottiin Sony Pictures Entertainmentin aikeista haastaa Greg ja Colin Strausen oikeuteen heidän käytettyään Sonyn "" -elokuvaa varten tuotettuja visuaalisia efektejä heidän samantyylisessä "Skyline"-elokuvassa.
Maaliskuussa 2011 riita sovittiin kun tarkastelujen jälkeen visuaalisia efektejä ei suoraan käytetty toisessa elokuvassa.
Jatko-osa.
Vuonna 2017 julkaistiin "Beyond Skyline" -niminen jatko-osa.
Janakkalan seurakunta

Janakkalan seurakunta on Janakkalassa toimiva evankelis-luterilainen seurakunta, joka kuuluu Tampereen hiippakuntaan. Seurakunnan pyhäkkö on Janakkalan kirkko, jonka lisäksi seurakunnalla on myös Tervakosken kirkko ja seurakuntakeskus sekä Turengin kirkko ja seurakuntakeskus. Seurakunnan muita tiloja ovat tapaamispaikka Ilona, päivätoimintakeskus Ojatupa, leirikeskus Rantalahti ja Tarinmaan seurakuntatalo.
Vuoden 2024 lopussa Janakkalan seurakuntaan kuului 11 174 jäsentä, mikä vastasi noin 69,7 prosenttia Janakkalan väestöstä. 2000-luvulla seurakunnan jäsenmäärä kasvoi vuoteen 2009 asti, jolloin jäseniä oli 14 365, mutta sen jälkeen jäsenmäärä on laskenut joka vuosi.
Creed Taylor

Creed Bane Taylor V (13. toukokuuta 1929 Lynchburg, Virginia, Yhdysvallat – 23. elokuuta 2022 Nürnberg, Saksa) oli yhdysvaltalainen musiikkituottaja, joka toimi vuonna 1970 perustamassaan CTI Records -levy-yhtiösssä. Hänen uraansa kuului myös työ levy-yhtiöiden Bethlehem Records, ABC-Paramount Records, Verve Records sekä A&amp;M Records kanssa. Hän oli laajalti tunnettu suurten brasilialaisten bossa nova -artistien (kuten Antônio Carlos Jobim, Eumir Deodato, João ja Astrud Gilberton) tuomisesta äänittämään Yhdysvaltoihin 1960-luvulla.
Antiklerikalismi

Antiklerikalismi merkitsee kirkon tai papiston aseman vaikutusvallan vastustusta julkisessa elämässä vastakohtana klerikalismille eli kirkollis- tai pappisvaltaisuudelle. Historiallinen antiklerikalismi on pääosin vastustanut katolisen kirkon vaikutusta. Sekularismiin tavoitteena on poistaa kirkon vaikutus yhteiskunnassa niiltä osin, kuin se liittyy julkiseen ja poliittiseen elämään.
CTI Records

CTI Records (Creed Taylor Incorporated) on yhdysvaltalainen jazzmusiikkiin keskittynyt levy-yhtiö, jonka musiikkituottaja Creed Taylor perusti vuonna 1967. Levy-yhtiön ensimmäinen albumijulkaisu oli Wes Montgomeryn "A Day in the Life" vuonna 1967. CTI Recordsille levyttäneitä artisteja ovat muun muassa George Benson, Bob James, Walter Wanderley, Freddie Hubbard, Hubert Laws, Stanley Turrentine, Ron Carter, Antônio Carlos Jobim ja Deodato. 
CTI Recordsin tytäryhtiö Kudu Records perustettiin vuonna 1971 ja keskittyi soul jazziin. Kudu julkaisi musiikkia artisteilta kuten Grover Washington, Jr., Esther Phillips, Hank Crawford, Johnny Hammond, Grant Green, Joe Beck, Lonnie Smith ja Idris Muhammad.
Salvation Records sekä Greenestreet olivat myös CTI Recordsin lyhytikäisiä tytäryhtiöitä.
Yakuza 0

Yakuza 0 (Yakuza Zero, ), on Ryū ga Gotoku Studion kehittämä ja Segan julkaisema toimintaseikkailupeli. Peli on "Yakuza" (Ryū ga Gotoku) -pelisarjan esiosa, jonka tapahtumat sijoittuvat ennen "Yakuza" (2005) osaa.
Peli on julkaistu Japanissa vuonna 2015 PlayStation 3:lle ja PlayStation 4:lle. Peli on julkaistu Euroopassa ja Pohjois-Amerikassa PlayStation 4:lle vuonna 2017. Peli julkaistiin elokuussa 2018 Steam-palvelussa Windowsille.
Pelaaminen.
Pelattavina hahmoina ovat Kazuma Kiryu ja Goro Majima, joiden taustatarinaa peli seuraa. Pelisarja on tunnettu monipuolisesta pääjuonen ohella pelattavasta sisällöstä. Pelikaupungin asukkailta löytyy useita muita sivutehtäviä. Lisäksi pelissä on mukana pelattavana Segan kolikkopeliklassikot "Out Run", "Space Harrier" ja "Hang-On". Pelissä on päätarinan lisäksi 100 sivutehtävää.
Vastaanotto.
"Famitsū"-lehti antoi 36/40 pistettä pelin molemmille PlayStation 3 ja PlayStation 4 versioille.
"Pelit"-lehden Antero Kyyhky antoi pelin PS4-versiolle 92 pistettä sadasta.
"The Independent" antoi pelille arvosanaksi neljä tähteä viidestä arvostelussaan.